Center Ustvarjalna Evropa o uspehu slovenskih prijaviteljev

**Jesenski izkupiček iz programa Ustvarjalna Evropa – MEDIA:**

**novih 116.000,00 EUR za razvoj dveh novih slovenskih filmov,**

**distribucijo 12 tujih evropskih filmov in izvedbo decembrske Animateke**

**Evropska podpora za razvoj projektov mladih režiserjev**

Evropska podpora Ustvarjalne Evrope – MEDIE novim filmom dveh režiserjev mlajše generacije: na drugem, aprilskem razpisnem roku za podporo razvoju posameznih filmskih projektov sta slovenska producenta, zavoda **VERTIGO** in **NOSOROGI**, uspešno pridobila skupaj 55 000 EUR podpore, kar letošnji izkupiček evropskih sredstev za razvoj novih slovenskih filmov skupaj z uspešnima projektoma iz prvega roka zviša na 130 000 EUR.

Igrani film **ZGODBE IZ KOSTANJEVIH GOZDOV** v režiji **Gregorja Božiča**, lanskoletnega dobitnika vesne za najboljši študentski film, ima po mnenju neodvisnih evropskih ocenjevalcev velik ustvarjalni potencial. Zato so prepričljivo projektno prijavo mlade producentke **Marine Gumzi** iz producentske hiše **zavod Nosorogi,** ki je pravkar zaključila priznano evropsko usposabljanje European Audiovisual Entrepreneurs (EAVE), nagradili s **30 000 EUR** podpore za razvoj filma. Film, ki nastaja v koprodukciji z italijansko Transmedio, temelji na motivih treh kratkih zgodb Čehova ter na izbranih zapisih o ljudskem izročilu Beneške Slovenije in Kanalskega Kolovrata. Skozi intimno zgodbo film zrcali aktualno temo družbenega propada ter fenomen množične emigracije mladih in posledično opustošenja delov sveta.

Režijo in scenarij ustvarjalnega dokumentarca ***GJAKMARRJA - KRVNO MAŠČEVANJE*,** za katerega je podporo **25 000 EUR** uspešno pridobil **Danijel Hočevar** za **zavod Vertigo**, podpisuje **Marija Zidar**. Film je prva uradna koprodukcija med Slovenijo in Kosovom, ki v slogu dokumentarne triler drame raziskuje posledice brezvladja in brezzakonja v Albaniji: zgodba sledi dvema mediatorjema, ki v Albaniji posredujeta med družinami v krvnem maščevanju. 500 let stara albanska tradicija, ki je bila kodificirana v albanskem običajnem pravu, se je po padcu Hoxheve komunistične diktature obnovila, a v sprevrženi obliki. Koproducenti so Friendly Productions iz Ljubljane in kosovski Dera Film.

Na drugi razpisni rok razpisa je prispelo rekordno število prijav v več kot 20-letni zgodovini podpore za posamezne projekte: kar 539 prijav iz 31 držav članic podprograma MEDIA. Stopnja uspešnosti je nizkih 14 %: sredstva v skupni višini 3.180.000 EUR bodo razdeljena 78 podprtim projektom iz 25 držav. Med njimi se Slovenija z dvema uspešnima projektoma uvršča na 21. mesto, s čim beleži višjo stopnjo uspešnosti od štirih evropskih produkcijsko močnih držav, iz katerih je prišlo tudi največ prijav – Francije, Španije, Nemčije in Italije.

Več informacij o filmskih projektih in ocenah neodvisnih evropskih ocenjevalcev v priponki.

**Podpora za festival Animateka**

Mednarodni festival animiranega filma [Animateka](http://www.animateka.si/2015/sl/) je tudi letos uspešno podaljšal partnersko pogodbo z Evropsko komisijo, ki bo izvedbo decembrske edicije festivala podprla s **25.000 EUR**. Animateka je tako še naprej **edini slovenski festival med izbranimi 50 evropskimi filmskimi festivali** – največ jih je iz Francije in Nemčije – katerih prizadevanja za promocijo evropskih filmov in razvoj filmskega občinstva so prepoznana tudi na evropskem nivoju.

Ekipa Društva Dva koluta se trenutno intenzivno pripravlja na letošnjo 12. edicijo festivala, ki bo potekala med 7. in 13. decembrom v Ljubljani; njen strokovni del, Animateka Pro, pa nastaja v sodelovanju s CED Slovenija.

**Evropska podpora kroženju 12 novih evropskih filmov**

Slovenskim distributerjem **Continental film, Demiurg in Fivia** je uspelo pridobiti podporo v višini **36.000 EUR** za distribucijo **12 tujih evropskih filmov**, skupni izkupiček selektivnih distribucijskih podpor za slovenske prijavitelje v 2015 tako znaša 87.100 EUR.

Razpis spodbuja kroženje novejših evropskih filmov na osnovi predhodne tržne uspešnosti distributerja. Minimalni pogoj za prijavo filma je vsaj 7 zainteresiranih distributerjev iz različnih držav, vendar pa so bile dejansko uspešne prijave tistih filmov, za katere je interes pokazalo v povprečju 22 do 25 distributerjev!

Uspešni slovenski distributerji in filmski naslovi z evropsko podporo:

1. **Continental film – 3000 EUR** za francosko-belgijski *Retour à Ithaque* (2014)
2. **Demiurg – 9 000 EUR za tri naslove:** madžarski *Savlov sin/Saul fia*, islandski *Ovna/Hrútar* (2015) in norveško *Misijo Arktika/Operasjon arktis* (2014)
3. **Fivia – 24 000 EUR za osem filmov**: *Dobrodušni velikan/Fusi* (Islandija, 2015), *Glasnejša od bomb/Louder Than Bombs*(Norveška, Francija, Belgija, 2015), *Marguerite* (Francija, Češka, Belgija, 2015), *Čisto nova zaveza/Le tout nouveau testament* (Belgija, Francija, Luksemburg, 2015), *Victoria* (Nemčija, 2015), *Kollektivet* (Danska, 2016), *Moja mama/Mia madre* (Italija, Francija, 2015), *Mon roi* (Francija 2015)

Večina filmov s seznama bo na ogled tudi na prihajajočem festivalu Liffe, katerega partner je tudi CED Slovenija. V sodelovanju s sarajevskim scenaristom in režiserjem Srđanom Vuletićem, članom žirije letošnjega festivala, 19. novembra organiziramo enodnevni seminar “Kratko, a sladko”, namenjen mlajši generaciji filmskih ustvarjalcev kratkih filmov.